**HIGIENSKI PROTOKOL ZA OSEBJE – enota Mojca**

Za zaščito tako osebja kot otrok pred okužbo s SARS-CoV-2 je potrebno, da **v vrtec prihajajo le zdravi otroci in osebje**, potrebno je tudi izvajanje **splošnih higienskih in ostalih ukrepov:**

**PRIPOROČILA ZA ZAPOSLENE:**

1. NA DELO PRIHAJAJTE ZDRAVI.

a) v zadnjih 14 dneh niste imeli kateregakoli od naslednjih simptomov/znakov: povišana telesna temperatura, kašelj, glavobol, slabo počutje, boleče žrelo, nahod, težko dihanje (občutek pomanjkanja zraka), driska oz. ste bili v tem obdobju zdravi;

b) v zadnjih 14 dneh niste bili v stiku z osebo, pri kateri je bila potrjena okužba s SARS-CoV-2.

1. SKRBIMO ZA REDNO PREZRAČEVANJE IN RAZKUŽEVANJE PROSTOROV SKLADNO Z NAVODILI.
2. VZDRŽUJTE RAZDALJO 1,5 – 2m DO KOLEGIC IN OTROK IZ DRUGIH SKUPIN. V pedagoškem kabinetu, zunanji lopi naj bo hkrati le ena oseba. V razdeljevalno kuhinjo ne vstopajte. Odmor koristite na prostem in tudi takrat ne pozabite na ustrezno razdaljo in maske.
3. REDNO IN TEMELJITO SI UMIVAJTE IN RAZKUŽUJTE ROKE.

Umivanje ali razkuževanje rok je potrebno pred jedjo, po jedi, po prihodu iz stranišča, pred in po menjavi plenic, po prihodu s sprehoda oz. igranja zunaj, po vsakem prijemanju kljuk, npr. vstopanje v igralnice, po dotikanju ograje ali po dotikanju drugih površin.

1. NE DOTIKAJTE SE OBRAZA IN UPOŠTEVAJTE PRAVILA HIGIENE KIHANJA IN KAŠLJANJA.

Upoštevanje pravilne higiene kihanja in kašlja (preden zakašljamo/kihnemo, si pokrijemo usta in nos s papirnatim robčkom ali zakašljamo/kihnemo v zgornji del rokava). Papirnat robček po vsaki uporabi odvržemo med odpadke in si nato umijemo roke z milom ter vodo.

1. ZAŠČITNO MASKO UPORABLJAJTE ZLASTI OB SREČEVANJU Z DRUGIMI SODELAVCI IN STARŠI OTROK.
2. OMEJITE FIZIČNE SESTANKE IN ODMORE, KJER SE ZBERE VEČ LJUDI.
3. IZOGIBAJTE SE POZDRAVOM Z DOTIKI.
4. PRI DELU NE NOSITE NAKITA NA ROKAH.
5. RAČUNALNIŠKE TIPKOVNICE, TELEFONE PO UPORABI RAZKUŽITE.

**PRIHOD OTROK V VRTEC - 1. STAROST**

1. PRI PRVEM PRIHODU NAJ STARŠI PRINESEJO PODPISANO PRILOGO 3 – IZJAVA STARŠEV, DA JE OTROK ZDRAV. Staršem brez izjave ponudimo prazen obrazec v izpolnitev. Otrok brez izjave ne smemo sprejeti.

2. OTROKE PRVE STAROSTI SPREJEMAMO **V GARDEROBI IN PRI TEM PAZIMO, DA JE NAENKRAT V GARDEROBI LE EDEN STARŠ** Z OTROKOM.

3. STARŠI NAJ VZDRŽUJEJO POTREBNO RAZDALJO (1,5 – 2m) DO VZGOJITELJICE IN DRUGIH STARŠEV. Če je potrebno, je zunaj kolona. STARŠE PO POTREBI OPOZARJAJTE NA RAZDALJO IN SPOŠTOVANJE DRUGIH UKREPOV.

4. STARŠI, KI PRIHAJAJO V GARDEROBO, MORAJO OBVEZNO NOSITI MASKO IN SI RAZKUŽITI ROKE.

4. STARŠ OTROKA PREOBLEČE IN PREOBUJE V COPATKE TER GA PREDA STROKOVNI DELAVKI.

5. STROKOVNA DELAVKA PREVZAME OTROKA IN SI GRE SKUPAJ Z OTROKOM UMIT ROKE.

6. V OBRATNEM VRSTNEM REDU POTEKAJO ODHODI OTROK DOMOV.

7. PO KONČANEM PRIHODU VSEH OTROK ENA OD STROKOVNIH DELAVK POBRIŠE GARDEROBO IN RAZKUŽI VSE KLJUKE, DRŽALA IN STIKALA.

**PRIHOD OTROK V VRTEC - 2. STAROST**

1. PRI PRVEM PRIHODU NAJ STARŠI PRINESEJO PODPISANO PRILOGO 3 – IZJAVA STARŠEV, DA JE OTROK ZDRAV. Staršem brez izjave ponudimo prazen obrazec v izpolnitev. Otrok brez izjave ne smemo sprejeti.

2. OTROKE SPREJEMAMO **PRED VHODNIMI VRATI VRTCA**.

3. STROKOVNA DELAVKA, KI SPREJEMA OTROKE PRED VHODOM, NOSI ZAŠČITNO MASKO.

4. STARŠI NAJ VZDRŽUJEJO POTREBNO RAZDALJO (1,5 – 2m) DO VZGOJITELJICE IN DRUGIH STARŠEV. Če je potrebno, je zunaj kolona. STARŠE PO POTREBI OPOZARJAJTE NA RAZDALJO IN SPOŠTOVANJE DRUGIH UKREPOV.

5. STROKOVNA DELAVKA POSPREMI OTROKA V GARDEROBO, KJER GA PREVZAME NJEGOVA VZGOJITELJICA.

6. OTROK SI PREOBUJE COPATKE TER SI POD NADZOROM SVOJE VZGOJITELJICE UMIJE ROKE S TEKOČO VODO IN MILOM.

7. V OBRATNEM VRSTNEM REDU POTEKAJO ODHODI OTROK DOMOV.

8. PO KONČANEM PRIHODU VSEH OTROK ENA OD STROKOVNIH DELAVK POBRIŠE GARDEROBO IN RAZKUŽI VSE KLJUKE, DRŽALA IN STIKALA.

Starši z otroki v vozičkih lahko ob higienskih omejitvah vstopajo v garderobo ne glede na starost otroka.

Če bo na urniku (npr. ob odhodu) v skupini ena sama delavka, lahko starši pridejo do vrat igralnice, vendar mora imeti starš masko.

Obveščanje staršev bo potekalo preko telefona, maila, spletne strani vrtca ter obvestil na vhodih vrtca.

**PREZRAČEVANJE PROSTOROV**

Zjutraj, ko pride prva strokovna delavka v službo, odpre vsa okna v vseh delujočih igralnicah. Če bo na urniku več delavk hkrati, poskrbi vsaka za svojo igralnico oz. svoj del vrtca.

Najprimernejše je kratkotrajno in intenzivno zračenje prostorov. V času epidemije v enakomernih časovnih intervalih odpremo vsako uro za kratek čas (5-10 min.) vsa okna na stežaj. V tem času je izmenjava zraka tolikšna, da se celotna količina zraka zamenja v 4-8 minutah. Če vremenski pogoji dopuščajo, imamo okna ves čas odprta na stežaj. Pri tem moramo paziti na temperaturo igralnic, ki ne sme biti nižja od 20°C (2. starost) oz. 23°C (1. starost).

PREHRANA

Voziček s hrano do vrat igralnice pripelje delavka iz razdeljevalne kuhinje. Po končanem obroku ga tam tudi prevzame. Strokovna delavka pred prevzemom vozička razkuži ročaj in nato voziček pelje v igralnico.

Lastni lončki otrok ne bodo v uporabi.

**SANITARIJE IN PREVIJANJE**

Uporaba stranišča za otroke se vrši pod nadzorom ene od strokovnih delavk. Po uporabi wc-ja strokovna delavka razkuži desko in si skupaj z otrokom umije roke z milom. Otroci si rok ne razkužujejo. Tam, kjer dve skupini uporabljata ene sanitarije, naj se le te razdelijo na dva dela (označimo vrata separejev). Pomembno je, da ne pride do mešanja otrok in osebja v sanitarnih prostorih.

Uporabljamo podloge za previjalno mizo in po vsakem previjanju opravimo dezinfekcijo previjalne mize.

Menjava plenic poteka z rokavicami za enkratno uporabo. Pomembno je tudi upoštevati, da si mora oseba, ki menja plenico, roke umiti oziroma razkužiti trikrat: preden začne, po menjavi plenice in po čiščenju in dezinfekciji previjalne mize.

Pogosto so potrebna rezervna oblačila za otroka. Umazana oblačila odložimo v plastično vrečo, ki jo tesno zavežemo in namestimo nekam, kjer se je otroci ne morejo dotikati, ter jo izročimo staršem.

V času epidemije svetujemo čiščenje in razkuževanje vseh površin, ki so bile stiku z izločki otroka. Takrat osebje nosi rokavice za enkratno uporabo. Po odstranjevanju rokavic si razkužimo roke.

**IGRAČE IN IGRA NA PROSTEM**

Otroci naj ne prinašajo igrač in knjig od doma, niti nobenega odpadnega materiala. Za dude je potrebno poskrbeti, da so ločene za posameznega otroka in naj bodo podpisane, da ne bi prišlo do mešanja.

Igrače morajo biti ločene za posamezni oddelek. Uporabljajo se samo pralne igrače. Za prvo starost igrače razkužimo dvakrat dnevno (med počitkom in na koncu), za drugo starost pa enkrat dnevno – na koncu.

Kolikor časa je možno, preživimo na prostem. Igrišča razdelimo na cone, tako da ena skupina uporablja eno igralo, ki ga na koncu obrišemo z razkužilom (ograje, držala).

V prvi etapi odprtja enote (18. – 29. 5. 2020) bo igrišče razdeljeno na tri cone:

* Asfaltiran del,
* Igralo s toboganom in del zelenice pod igralom,
* Peskovnik in zelenica pod peskovnikom z gugalnico.

V prvi etapi se bomo izogibali uporabe zgornjega dela igrišča vključno z igrali tunel, gugalnicama z gumama in lesenim igralom za ravnotežje. V enem dnevu bo uporabljala posamezno cono le ista skupina. Po koncu uporabe se razkužijo tudi igrače za zunanjo uporabo in se lahko puščajo na igrišču.

Skupine na igriščih se ne smejo mešati oz. združevati. Dogovarjale se bomo o menjavi con.

Poskrbele bomo, da bo v garderobi hkrati le ena skupina otrok.

Dovoljeni so sprehodi na bližnje lokacije, pri čemer se otroci ne smejo držati za roke.

**OBRAVNAVA PRIMERA S SUMOM NA COVID -19 V VRTCU**

Če zboli otrok z vročino in drugimi znaki akutne okužbe dihal, se ga takoj izolira v posebnem prostoru (v prvi etapi odprtja igralnica Sovic – št.2). Če je mogoče, naj nosi masko. O bolezni naj se obvesti starše ali skrbnike. Oboleli otrok naj uporablja samo določene sanitarije in umivalnik.

Če je pri otroku nato potrjena okužba COVID-19, starši o tem obvestijo vrtec. Vrtec o tem obvesti NIJZ, ki vodi epidemiološko preiskavo. Z epidemiološko preiskavo se išče izvor okužbe in identificira kontakte, ki so bili v stiku z obolelim otrokom v času kužnosti doma, v vrtcu itd. Pričetek kužnosti je dva dni pred pojavom bolezni. NIJZ svetuje kontaktom, da v času inkubacije COVID-19 spremljajo svoje zdravstveno stanje ter posreduje seznam kontaktov Ministrstvu za zdravje, ki izda odločbe o karanteni.

Če zboli vzgojiteljica, vzgojitelj z vročino in znaki akutne okužbe dihal, se umakne z delovnega mesta in pokliče izbranega zdravnika. V primeru, da je COVID-19 pozitiven(a), o tem obvesti vrtec. Vrtec o primeru obvesti NIJZ, ki podobno začne z epidemiološko preiskavo.

Prostore vrtca, kjer se je gibal oboleli otrok, vzgojiteljica, vzgojitelj oziroma osebje s COVID- 19, se temeljito očisti in izvede dezinfekcijo. Prostore se tudi temeljito prezrači.

Pripravila Natalija Benko, vodja ZHR

Prilagodila Maruša Prelogar, vodja enote

Trbovlje, 14.maj 2020